钦定古今图书集成/明伦汇编/宫闱典/第010卷 > 《谢除龙图阁学士表》前人
## 钦定古今图书集成/明伦汇编/宫闱典/第010卷 > 《谢除龙图阁学士表》前人

臣轼言：“伏蒙圣恩，以臣累章谢郡，特除臣龙图阁学
士知杭州者。北扉清密，久愧素餐；内阁深严，复膺殊
宠。以荣为惧，有䩄在颜。臣轼诚惶诚恐，顿首顿首。”伏
念臣赋命数奇，与人多忤。遭遇仁祖，忝窃贤科。继蒙
英庙之深知，尤荷裕陵之见器。而流离若此，穷薄可
知。晚亲日月之光，常恐缾罍之溢。故求闲散，以避灾
迍。岂谓太皇太后陛下天高听卑，坤厚载物。爱惜臣
下，固无异于子孙；委任官师，本不分于中外。致兹衰
病，不失清华。然臣辞宠而益荣，求闲而得剧。虽云稍
远于争地，尚恐终非其久安。敢不磨钝自修，履冰知
戒。庶全孤节，少答殊私。